bluuebunny/crossref_metadata_2025 huggingface dataset:
Ψυχοπαθολογικά χαρακτηριστικά συγγενών ανήλικων ασθενών με διαταραχή ελλειμματικής προσοχής με υπερκινητικότητα
Authors: Σφελινιώτη Σοφία
Published: September 2021

Εισαγωγή: Βιβλιογραφικά αναφέρεται πως η ύπαρξη οποιουδήποτε είδους ψυχοπαθολογίας στους γονείς ενός παιδιού, συσχετίζεται με τη συμπεριφορά και την προσωπικότητά του και πιθανόν να συσχετίζεται και με την εμφάνιση ψυχοπαθολογίας σε αυτό. Ο σκοπός της παρούσης έρευνας ήταν να διερευνήσει διαφορές μεταξύ γονέων ανήλικων ασθενών με ΔΕΠΥ και γονέων ανήλικων ασθενών Τυπικής Ανάπτυξης, ως προς τα ακόλουθα χαρακτηριστικά: ικανότητα μνήμης και ανάκλησης (δοκιμασία μνήμης του Addenbrooke’s cognitive test), εκτελεστικές λειτουργίες (δοκιμασία STOOP), παρουσία συμπτωματολογίας ΔΕΠΥ (δοκιμασίες WURS, ASRS) και παρουσία Ψυχικών Διαταραχών, (ψυχιατρική συνέντευξη M.I.N.I. plus). Υλικό και Μέθοδοι: Η έρευνα πραγματοποιήθηκε στην Παιδοψυχιατρική Κλινική του ΔΠΘ καθώς και στο Παιδοψυχιατρικό Τμήμα του Ιπποκράτειου Νοσοκομείου Θεσσαλονίκης. Το δείγμα αποτελείται από 89 μητέρες, ηλικίας 40,8±4,9 ετών, που χωρίσθηκαν σε τρεις ομάδες, ανάλογα με το εάν τα παιδιά τους παρουσιάζουν ΔΕΠΥ (Ν=28), ΔΕΠΥ και Συνοδά προβλήματα (Ν=31), ή είναι τυπικής ανάπτυξης (Ν=30). Για τη διάγνωση των παιδιών χρησιμοποιήθηκε η κλινική συνέντευξη, καθώς και τα ερωτηματολόγια του Συστήματος ΑCHENBACH για Εμπειρικά Βασισμένη Αξιολόγηση και της Ελληνικής Κλίμακας Αξιολόγησης ΔΕΠΥ. Οι μητέρες αφενός υποβλήθηκαν στη διαγνωστική συνέντευξη MINI PLUS, καθώς και στις δοκιμασίες STROOP για την αξιολόγηση της εκτελεστικής λειτουργικότητας και το τμήμα του ADDENBROOKE’S COGNITIVE EXAMINATION (ACE) που αφορά στην αξιολόγηση της μνήμης, αφετέρου συμπλήρωσαν τα ερωτηματολόγια αυτοαναφοράς για ΔΕΠΥ ενηλίκων WENDER UTAH RATING SCALE (WURS) και ADULT ADHD SELF-REPORT SCALE (ASRS). Οι τρεις ομάδες μητέρων συγκρίθηκαν μεταξύ τους ως προς τα δημογραφικά και κλινικά τους χαρακτηριστικά με τις δοκιμασίες: μονοπαραγοντική ανάλυση διακύμανσης με συμμεταβλητή, πολλαπλή ανάλυση γραμμικής παλινδρόμησης και χ2. Αποτελέσματα: οι μητέρες παιδιών με ΔΕΠΥ και παιδιών με ΔΕΠΥ και Συνοδά Προβλήματα έχουν κατακτήσει χαμηλότερα επίπεδα μόρφωσης, κάνουν τα περισσότερα λάθη στη δοκιμασία STROOP και εμφανίζουν τα υψηλότερα ποσοστά ψυχικών διαταραχών με κυρίαρχες τις Αγχώδεις και τις Συναισθηματικές διαταραχές, συγκριτικά με τις μητέρες παιδιών τυπικής ανάπτυξης. Αν και η διαφορά στα συμπτώματα ΔΕΠΥ, μεταξύ των τριών ομάδων των μητέρων δεν προέκυψε στατιστικά σημαντική, ωστόσο, οι μητέρες παιδιών με ΔΕΠΥ και Συνοδά Προβλήματα εμφανίζουν τα υψηλότερα ποσοστά συμπτωμάτων ΔΕΠΥ, αποτέλεσμα, το οποίο αν και δεν είναι στατιστικά σημαντικό, αγγίζει τα όρια της σημαντικότητας. Συμπεράσματα : Σε ορισμένους τομείς, οι μητέρες παιδιών με ΔΕΠΥ διακρίνονται από κάποια κοινά χαρακτηριστικά, όπως το επίπεδο μόρφωσης, ελλείμματα στις εκτελεστικές λειτουργίες και κάποια ψυχοπαθολογικά χαρακτηριστικά. Τα αποτελέσματα της παρούσης έρευνας καταδεικνύουν τη σημασία της γεννητικής συμβολής και της συμβολής της αλληλεπίδρασης μητέρας- παιδιού στη δημιουργία της πιο επιβαρυμένης κατάστασης των μητέρων. Λέξεις-κλειδιά : ΔΕΠΥ, παιδιά, μητέρες, ψυχοπαθολογία, συννοσηρότητα
Research on chemical compounds of greek liqueurs - traditional spirits through the use of resin adsorption technology and chromatographic, spectroscopic methods
Authors: Παλάσσαρου Μαρία
Published: September 2021

Στην παρούσα διατριβή ερευνήσαμε τα χημικά συστατικά από ποικιλία Ελληνικών παραδοσιακών ηδύποτων, συγκεντρώνοντας κυρίως το ενδιαφέρον στην αξιολόγηση του αρωματικού προφίλ τους, μέσω διάφορων μεθόδων απομόνωσης και ταυτοποίησης των πτητικών συστατικών. Μέθοδοι απομόνωσης πτητικών συστατικών που ακολουθήσαμε ήταν: Υδροαπόσταξη, εκχύλιση με διαλύτες, έκθλιψη, απομόνωση πτητικών συστατικών μέσων ρητίνων προσρόφησης και κατόπιν εκχύλιση σε διαλύτη, καθώς επίσης χρήση τεχνικών Headspace, δηλαδή κορεσμού πτητικών συστατικών σε κλειστό φιαλίδιο, και κατόπιν προσρόφηση αυτών σε κατάλληλες ίνες απορρόφησης SPME. Αέρια Χρωματογραφία ως μέθοδος ανάλυσης μέσω μηχανημάτων GC-MS με στήλη DB5, αλλά και χειρόμορφη στήλη, GC-MS/MS για στοχευμένη ανάλυση πτητικών συστατικών, καθώς και GC-TOF-MS για αυξημένη ευαισθησία στην ταυτοποίηση πτητικών συστατικών. Ελληνικά παραδοσιακά ηδύποτα από διάφορα βότανα, φρούτα, καρπούς, αλλά και άνθη αναλύθηκαν αρχικά, επικεντρώνοντας κατόπιν το ενδιαφέρον της έρευνας στην αξιολόγηση του αρώματος ηδύποτων εσπεριδοειδών φρούτων. Σύγκριση του αρώματος ελαίων και ηδύποτων διάφορων εσπεριδοειδών; Σύγκριση του αρωματικού προφίλ κάθε ελαίου με το αντίστοιχο προφίλ του ηδύποτου, αξιολογόντας την ποικιλία και διαφορετικότητα στις πτητικές ενώσεις λόγω διάφορων χημικών αντιδράσεων που πραγματοποιούνται κατά την προετοιμασία του ηδύποτου. Σε ξεχωριστό μέρος της έρευνας, κατά την αξιολόγηση του αρώματος Ελληνικών ποικιλιών ξερών σύκων, παρασκευάσαμε το πρώτο ηδύποτο ξερών σύκων. Μια συγκεκριμένη Ελληνική ποικιλία ξερών σύκων παρουσίασε ιδιαίτερο άρωμα, διακρίνοντας την από τις υπόλοιπες ποικιλίες. Η ερευνητική δημοσίευση πάνω στο αρωματικό προφίλ Ελληνικών ποικιλιών ξερών σύκων έγινε πρόσφατα δεχτή στο επιστημονικό περιοδικό ‘Journal of the Science of Food and Agriculture’.
Καρδιολογική μελέτη μικροδρεπανοκυτταρικής αναιμίας
Authors: Τρομπούκης Χρήστος
Published: September 2021

Σκο̟πός: Οι καρδιαγγειακές ε̟πι̟πλοκές α̟ποτελούν κύρια αιτία νοσηρότητας και θνητότητας στους ασθενείς με κληρονομούμενες αιμοσφαιρινο̟πάθειες και δεδομένης της βελτίωσης του ̟προσδόκιμου ε̟πιβίωσης, ̟προσελκύουν το διαρκώς αυξανόμενο ενδιαφέρον των ερευνητών. Ωστόσο, οι ε̟πι̟πλοκές αυτές δεν έχουν ε̟παρκώς αξιολογηθεί στη Μικροδρε̟πανοκυτταρική Αναιμία. Ασθενείς και Μεθοδολογία: Αξιολογήσαμε 115 ασθενείς με ΜΚΔ, ηλικίας 34±14 ετών,μαζί με 50 υγιείς μάρτυρες, χρησιμο̟ποιώντας ΗΧΚΓ ηρεμίας. Οι ασθενείς ̟που βρέθηκαν να ̟παρουσιάζουν συστολική δυσλειτουργία της ΑΚ ή σοβαρή ΠΥ υ̟ποβλήθηκαν ε̟πι̟ρόσθετα σε Αριστερό και Δεξιό Καρδιακό Καθετηριασμό και Μαγνητική Τομογραφία Μυοκαρδίου (ΜΤΜ). Α̟ποτελέσματα: Οι διαστάσεις των αριστερών και δεξιών κοιλοτήτων, η μάζα της ΑΚ και ο καρδιακός δείκτης ήταν στατιστικά σημαντικά υψηλότεροι στους ̟πάσχοντες συγκριτικά με τους μάρτυρες (p<0.001 στις ̟περισσότερες ̟περι̟πτώσεις). Τρεις ασθενείς είχαν μειωμένο κλάσμα εξώθησης της ΑΚ (<55%). Το μέσο κλάσμα εξώθησης της ΑΚ ήταν σημαντικά χαμηλότερο στους ̟πάσχοντες σε σχέση με τους μάρτυρες (p< 0.001). Οι συστολικοί δείκτες της ΑΚ και της ΔΚ και οι διαστολικοί δείκτες ό̟πως μετρώνται στο ιστικό Doppler ήταν ε̟πίσης ε̟πηρεασμένοι στους ασθενείς. Και οι τρεις ασθενείς με συστολική δυσλειτουργία της ΑΚ είχαν φυσιολογικά στεφανιαία αγγεία και ή̟πια υ̟περφόρτωση σιδήρου στο μυοκάρδιο (τιμές T2* ΜΤΜ , 18–25 ms).Η Πνευμονική Αρτηριακή Πίεση ήταν στατιστικά σημαντικά υψηλότερη στους̟ πάσχοντες συγκριτικά με τους μάρτυρες (p=0.002). ΠΥ ήταν ̟παρούσα σε 28 ασθενείς(27%), ενώ σοβαρή ΠΥ είχαν τρεις (2.9%). Στους τρεις ασθενείς με σοβαρή ΠΥ, μόνο ένας είχε ε̟πηρεασμένο κλάσμα εξώθησης της ΑΚ και αυξημένη ̟πίεση ενσφήνωσης. Συνολικά,τρεις ασθενείς (2.9%) είχαν ιστορικό καρδιακής ανε̟πάρκειας, δύο με συστολική δυσλειτουργία της ΑΚ και ένας με σοβαρή ΠΥ. Συμ̟περάσματα: Η καρδιακή συμμετοχή στη ΜΚΔ συνίσταται σε αμφοτερό̟πλευρη διάταση των κοιλοτήτων της ΑΚ και της ΔΚ και ε̟πηρεασμένη λειτουργικότητα,ταυτόχρονα με ΠΥ, ̟ου μ̟πορεί να οδηγήσουν σε Συμφορητική Καρδιακή Ανε̟πάρκεια. Η βαρύτητα της ΠΥ στη ΜΚΔ βρέθηκε να είναι η̟πιότερη συγκριτικά με αντίστοιχες έρευνες για τη β - ομόζυγο ΜΑ και τη Δρε̟πανοκυτταρική Αναιμία.
Πειραματική οστεομυελίτιδα και αξιολόγηση της θεραπείας με FDG - PET
Authors: Παπαμίχος Οδυσσέας-Παντελεήμων
Published: September 2021

Υπόβαθρό: Η Τομογραφία εκπομπής ποζιτρονίών 18-φθορο-2-δεοξυ-γλυκόζης σε συνδυασμό με τομογραφία (18F-FDG PET / CT) είναι χρήσιμη για τη διάγνωση των οστεοαρθρικών λοιμώξεων.το κατα πόσο η ποζιτρονικη τομογραφία 18F-FDG PET / CT μπορεί να χρησιμοποιείθει για τη θεραπευτική παρακολούθηση δεν είναι σαφές. Ο στόχος αυτής της μελέτης ήταν η αξιολόγηση της ποζιτρονικής τομογραφίας 18F-FDG PET / CT για την παρακολούθηση της θεραπευτικής απόκρισης σε αντιμικροβιακά στην πειραματική οστεομυελίτιδα από Staphylococcus aureus σε κόνικλους.Μέθοδοι: Μελετήθηκαν συνολικά 22 κόνικλοι. Σε 20 ζώα, η αριστερή κνήμη ενοφθαλμίστηκε διεγχειρητικά με εναιώρημα S. aureus. Δύο ζώα μάρτυρες ενοφθαλμίστηκαν με φυσιολογικό ορό. Μια βελόνα τοποθετήθηκε στην κνήμη ως ξένησώμα. Η μόλυνση αφέθηκε να αναπτυχθεί για 21 ημέρες όταν εκτελέστηκε ποζιτρονική τομογραφία 18F-FDG PET / CT, η βελόνα απομακρύνθηκε, Ακολούθως τα δείγματα οστών καλλιεργήθηκαν για να επιβεβαιώσουν τη μόλυνση. Η αντιμικροβιακή θεραπεία με δαπτομυκίνη ξεκίνησε σε όλα τα μολυσμένα με επιτυχία ζώα για 1, 3 ή 6 εβδομάδες. Μετά την ολοκλήρωση της θεραπείας, πραγματοποιήθηκε μια δεύτερη τομογραφία 18F-FDG PET / CT. Τα ζώα υποβλήθηκαν σε ευθανασία και οι μολυσμένες κνήμες συλλέχθηκαν για ποσοτικές καλλιέργειες και ιστολογίκή εξέταση. Ως θετική σάρωση ορίστηκε η μεγαλύτερη δραστηριότητα σήματος 18F-FDG στην μολυσμένη κνήμη από αυτή της υγιούς αντίστοιχης. Η θεραπευτική απόκριση μετρήθηκε με τη μεταβολή της δραστηριότητας του σήματος 18F-FDG στην μολυσμένη κνήμη. Αποτελέσματα: Όλα τα επιτυχώς μολυσμένα ζώα (n = 14), με μικροβιολογική ή / και ιστολογική επιβεβαίωση οστεομυελίτιδας, είχαν θετικές σαρώσεις 18F-FDG PET / CT, ενώ τα δύο ζώα ελέγχου είχαν αρνητικές σαρώσεις παρά την παρουσία του ξένου σώματος [μέση μέγιστη τυποποιημένη τιμή πρόσληψης (SUVmax) (± SD) 2,96 (± 0,80) έναντι 1(± 1.10), αντίστοιχα, Ρ = 0.04]. Στα 14 μολυσμένα με επιτυχία ζώα, η μέση τιμή SUVmax ήταν σημαντικά υψηλότερη στην μολυσμένη σε σύγκριση με τη μη μολυσμένη κνήμη (P <0,0001). Ένα SUVmax της ταξης του 1,4 όταν χρησιμοποιείται ως όριο για την επιβεβαίωση της μόλυνσης, έδωσε διαγνωστική ακρίβεια 93%. Στο τέλος της θεραπείας, τα ζώα και οι μάρτυρες που είχαν υποβληθεί σε επιτυχή αγωγή είχαν μια αρνητική σάρωση 18F-FDG PET / CT (n = 4), ενώ τα ζώα με επίμονη λοίμωξη παρά τη θεραπεία (n = 12), θετική σάρωση 18F-FDG PET / CT (SUVmax 1,0-3,0) (ρ <0,001). Οι τιμές SUVmax μειώθηκαν σημαντικά μετά από 42 ημέρες της θεραπείας από 3.15 ± 0.5 (ημέρα 7) σε 1.71 ± 0.37 (ημέρα 42) (ρ = 0.05).Συμπεράσματα: Η ποζιτρονικη τομογραφια 18F-FDG PET / CT είναι ένα ευαίσθητο και ειδικό εργαλείο στη θεραπευτική παρακολούθηση της πειραματικής οστεομυελίτιδας παρουσία ξένου σώματος.
Ο ρόλος του επιθηλιακού πυρηνικού παράγοντα-κΒ στη χημική και γενετική καρκινογένεση πνεύμονα
Authors: Βρέκα Μαλαματή
Published: September 2021

Παρ’ όλο που η ογκογόνος ενεργοποίηση του πυρηνικού παράγοντα NF-κΒ έχει ανιχνευθεί σε διάφορους όγκους, ο ρόλος των υπεύθυνων κινασών-ενεργοποιητών του NF-κΒ (IKKs) παραμένουν αχαρτογράφητος. Εδώ περιγράφουμε πως η κινάση ΙΚΚα είναι απαραίτητη για την ανάπτυξη αδενοκαρκινώματος πνεύμονα επαγόμενου μέσω άμεσης αναπνευστικής επιθηλιακής έκφρασης ογκογόνου KRASG12D. Για το σκοπό αυτό, ιχνηλατήσαμε την ενεργότητα του NF-κΒ στους πνεύμονες κατά τη διάρκεια γενετικά επαγόμενης καρκινογένεσης και βρήκαμε δύο διακριτές πρώιμες και όψιμες φάσεις ενεργοποίησής του, οι οποίες χαρακτηρίζονται από πυρηνική μετατόπιση της IKKα στα καρκινικά κύτταρα. Στη συνέχεια χρησιμοποιήσαμε υπό συνθήκες ανεπαρκείς στα γονίδια των IKKα και ΙΚΚβ ποντικούς για να ανακαλύψουμε πως η IKKα είναι πιο σημαντική ακόμη και από την IKKβ για την ανάπτυξη αδενοκαρκινώματος. Τέλος δείχνουμε πως η θεραπευτική στόχευση της IKKα με χρήση διπλού αναστολέα των IKK παρέχει υψηλότερου βαθμού προστασία έναντι της ανάπτυξης KRAS-μεταλλαγμένου αδενοκαρκινώματος πνεύμονα σε σύγκριση με τον ειδικό αναστολέα της IKKβ. Τα αποτελέσματα αυτά καθιστούν την IKKα σημαντικό θεραπευτικό στόχο έναντι του αδενοκαρκινώματος πνεύμονα που φέρει μεταλλάξεις του KRAS και παρέχουν πρωταρχικά δεδομένα που υποστηρίζουν μελλοντική στόχευση της εξάρτησης KRAS-IKKα ενάντια σε αυτή την επάρατη νόσο.
Επίδραση του μείγματος Heliox στον περιορισμό της εκπνευστικής ροής ασθενών με χρόνια καρδιακή ανεπάρκεια
Authors: Αναγνωστάκος Θεοχάρης
Published: September 2021

Οι ασθενείς με Χ.Κ.Α. εμφανίζουν ορθόπνοια και περιορισμό της εκπνευστικής ροής κατά την ήρεμη αναπνοή (Expiratory Flow limitation, EFL) όταν βρίσκονται σε ύπτια θέση σώματος. Δεν είναι γνωστό εάν το σημείο όπου επισυμβαίνει ο EFL εδράζεται σε κεντρικό ή περιφερικό σημείο του τραχειοβρογχικού δένδρου. Συμπέρασμα για την εντόπιση του σημείου περιορισμού της ροής μπορεί να εξαχθεί από την επίδραση της χορήγησης του μείγματος Heliox (80% ήλιο/20% O2). Αν η μέγιστη εκπνευστική ροή αυξηθεί με αυτό το μείγμα χαμηλής πυκνότητας, το σημείο σύσφιξης (chokepoint) θα πρέπει να εντοπίζεται στους κεντρικούς αεραγωγούς όπου η μέγιστη ροή περιορίζεται λόγω της εξίσωσης με την ταχύτητα μετάδοσης του κύματος. Αν αντίθετα το σημείο σύσφιξης εντοπίζεται στους περιφερικούς αεραγωγούς όπου η μέγιστη ροή περιορίζεται λόγω τριβής, το μείγμα heliox δε θα επιδράσει ούτε στον περιορισμό της ροής, ούτε στη δυναμική υπερδιάταση. Ο EFL, η δυναμική υπερδιάταση και το πρότυπο της αναπνοής μελετήθηκαν σε 14 σταθερούς ασθενείς με Χ.Κ.Α. ενώ ανέπνεαν ατμοσφαιρικό αέρα και μείγμα heliox στην ηρεμία σε καθιστή και σε ύπτια θέση σώματος.Κανένας από τους ασθενείς δεν παρουσίασε EFL στην καθιστή θέση. Στην ύπτια θέση, 8 ασθενείς εμφάνισαν EFL ενώ ανέπνεαν ατμοσφαιρικό αέρα. Το μείγμα heliox δεν επηρέασε τον EFL και τη δυναμική υπερδιάταση, ενώ επηρέασε ελάχιστα το πρότυπο αναπνοής.Η έλλειψη εξάρτησης από την πυκνότητα του αναπνεόμενου αερίου της μέγιστης εκπνευστικής ροής υποδηλώνει ότι στους ασθενείς με Χ.Κ.Α. το σημείο σύσφιξης εντοπίζεται στους περιφερικούς αεραγωγούς.
Η επίδραση της μεταβολής των έκκεντρων φορτίων στα μηχανικά και νευρομυϊκά χαρακτηριστικά των αλμάτων με αργό και γρήγορο κύκλο διάτασης βράχυνσης
Authors: Θεοδοσίου Κωνσταντίνος
Published: September 2021

Η παρούσα μελέτη διερεύνησε τα αποτελέσματα ενός μικρού χρόνου προπονητικού προγράμματος έκκεντρης άσκησης χρησιμοποιώντας μια ισοκινητική ιδιοκατασκευή ώθησης των κάτω άκρων, στην ισομετρική και ισοκινητική (σύγκεντρη και έκκεντρη) δύναμη, στην εκρηκτικότητα, καθώς και στην αλτική ικανότητα των δοκιμαζόμενων. Είκοσι τρείς υγιείς άνδρες διαιρέθηκαν σε μια έκκεντρη ομάδα (ΕccΟ, n=12), και σε μία ομάδα ελέγχου (OE, n=11). Η ΕccΟ προπονήθηκε δύο φορές την εβδομάδα, για οκτώ εβδομάδες σε ένα υδραυλικό ισοκινητικό μηχάνημα για την ώθηση των κάτω άκρων με προοδευτικά αυξανόμενη επιβάρυνση που κυμαινόταν από 70 μέχρι 90% της μέγιστης έκκεντρης δύναμης. Η αλτική ικανότητα και η ικανότητα απόδοσης στη μέγιστη δύναμη μετρήθηκαν πριν και μετά από το προπονητικό πρόγραμμα. Στην ΕccΟ αυξήθηκαν το άλμα με αρχική επιτάχυνση προς τα κάτω (CMJ), και η μέγιστη ισχύς του κατά 11,7% (p<0,01) και 23,6% (p<0,01), αντίστοιχα, ενώ ο χρόνος στήριξης μειώθηκε κατά 15,5%, και το άλμα με πτώση από ύψος (DJ) και η μέγιστη ισχύς του κατά 12% (p<0,01) και 24% (p<0,01), αντίστοιχα, ενώ ο χρόνος στήριξης μειώθηκε κατά 16% (p<0,01). Βελτιώσεις παρατηρήθηκαν επίσης και στην ΗΜΓ δραστηριότητα κύρια των αγωνιστών (ορθός μηριαίος και γαστροκνήμιος) μυών, κατά 27 και 25% (p<0,01) αντίστοιχα για το CMJ, και κατά 47 και 43% (p<0,01) για το DJ. Μειώσεις παρατηρήθηκαν επίσης στις μεταβολές των γωνιών της ποδοκνημικής άρθρωσης, της άρθρωσης του γόνατου και της άρθρωσης του ισχίου, κατά 22, 34, και 35% για το CMJ και 35, 31, και 33% (όλες, p<0,01) για το DJ αντίστοιχα, δείχνοντας μια βελτίωσης της μυϊκής σκληρότητας κατά τη διάρκεια των αλμάτων CM και DJ. Η μέγιστη ισομετρική δύναμη των κάτω άκρων αυξήθηκε κατά 55% (p<0,01), και η εκρηκτικότητα, η οποία μετρήθηκε ως η δύναμη που επιτεύχθηκε στα πρώτα 300ms της μέγιστης προσπάθειας, αυξήθηκε και αυτή κατά 62% (p<0,01). Η μέγιστη έκκεντρη και σύγκεντρη δύναμη ώθησης των κάτω άκρων αυξήθηκε κατά 67 (p<0,01) και 49% (p<0,01), αντίστοιχα, και η εκρηκτικότητα κατά 64 (p<0,01) και 65% (p<0,01) αντίστοιχα. Βελτιώσεις παρατηρήθηκαν επίσης και στην ΗΜΓ δραστηριότητα κύρια των αγωνιστών (ορθός μηριαίος και γαστροκνήμιος) μυών, κατά 31 (p<0,01) και 14% (p<0,05) αντίστοιχα για τη μέγιστη ισομετρική δύναμη, κατά 43 και 33% (p<0,01) αντίστοιχα για τη μέγιστη ισοκινητική έκκεντρη δύναμη, και κατά 33% (p<0,01) για τον ορθό μηριαίο μυ της μέγιστης ισοκινητικής σύγκεντρης δύναμης. Η ΟΕ δεν παρουσίασε καμία στατιστικά σημαντική μεταβολή σε όλες τις μεταβλητές που μετρήθηκαν. Τα κύρια ευρήματα της παρούσας μελέτης ήταν ότι η μέγιστη ισομετρική και ισοκινητική (σύγκεντρη και έκκεντρη) δύναμη, η εκρηκτικότητα και η επίδοση στα κατακόρυφα άλματα CM & DJ, αυξήθηκαν σημαντικά μετά από μόνο 16 προπονητικές μονάδες, πιθανώς λόγω του υψηλού έκκεντρου φορτίου των κάτω άκρων που επιτεύχθηκε, κατά τη διάρκεια της έκκεντρης πολυαρθρικής άσκησης με δύο πόδια, στην ισοκινητική ιδιοκατασκευή.
Το δυτικό νεκροταφείο της Πέλλας
Authors: Ναούμ Ελπινίκη
Published: September 2021

Αντικείμενο έρευνας της παρούσας εργασίας είναι το δυτικό νεκροταφείο της Πέλλας που αποκαλύφθηκε κατά την κατασκευή της νότιας παρακαμπήριας οδού του κεντρικού αρχαιολογικού χώρου της Πέλλας. Σκοπός της μελέτης ορίστηκε η εξέταση των 421 τάφων και η λεπτομερής καταγραφή των ανασκαφικών δεδομένων τους, όπως και η αναλυτική παράθεση των κτερισμάτων που περιείχαν αλλά και των ταφικών εθίμων και η προσπάθεια ερμηνείας τους. Εξίσου σημαντική είναι και η τυπολογική και χρονολογική κατάταξη του κινητού υλικού και των ταφικών μνημείων, όπως προέκυψε από τη συγκριτική μελέτη με άλλα γνωστά σύνολα της ίδιας χρονικής περιόδου, παρόμοιας σύνθεσης. Πρόκειται για την παρουσίαση ενός πρωτογενούς ανασκαφικού υλικού που οργανώθηκε και καταγράφηκε ώστε να μπορεί κανείς να έρθει σε επαφή με τα αντικείμενα και να κατανοήσει τις ιδέες και τις αντιλήψεις που είχαν οι κάτοικοι της Πέλλας για το αναπόφευκτο γεγονός του θανάτου. Συγκεκριμένα, αναλύθηκαν 47 ταφές που χρονολογούνται στην υστεροκλασική-ελληνιστική περίοδο και αποτελούν τμήμα του δυτικού νεκροταφείου της Πέλλας και 374 ρωμαϊκές ταφές που χρονολογούνται από τον 1ο αι. μ.Χ. ως το α΄ τέταρτο του 4ου αι. μ.Χ.
Η ιταλική κατοχή στην Ελλάδα (1941-1943)
Authors: Καράβης Στυλιανός-Περικλής
Published: September 2021

Η διατριβή αναφέρεται στην περίοδο της Ιταλικής Κατοχής στην Ελλάδα (1941-1943). Στο πρώτο κεφάλαιο καταγράφονται οι στρατιωτικές μετακινήσεις και η παγίωση του ιταλικού φασιστικού κατοχικού καθεστώτος στη χώρα. Αναδεικνύεται έτσι η στρατηγική του κατοχικού στρατού, ενώ εξάγονται χρήσιμα συμπεράσματα για τη νοοτροπία, τις ανάγκες και τις επιδιώξεις που υψηλά ιστάμενα πρόσωπα φρόντισαν να διεκπεραιώσουν μέσω του ρόλου τους στην κατεχόμενη Ελλάδα. Ύστερα, στο δεύτερο κεφάλαιο, γίνεται ανάλυση της οικονομικής πολιτικής των ιταλικών αρχών, των εξόδων κατοχής και της ανεπιτυχούς αντιμετώπισης του λιμού. Τέλος, το τρίτο κεφάλαιο καλύπτει το φαινόμενο του δοσιλογισμού, ενώ στο τέταρτο και πέμπτο κεφάλαιο ερμηνεύονται οι δικαϊκές αντιλήψεις του ιστορικού φασισμού.
Ανάπτυξη τροφίμων πορώδους δομής
Authors: Οικονομοπούλου Βασιλική
Published: September 2021

Ο σύγχρονος τρόπος ζωής των ανθρώπων έχει καταστήσει απαραίτητη την κατανάλωση τυποποιημένων τροφίμων, τα οποία είναι εύκολα στη χρήση και απαιτούν μικρό χρόνο προετοιμασίας. Η ανάπτυξη και βελτιστοποίηση νέων,επεξεργασμένων προϊόντων με επιθυμητά χαρακτηριστικά βασίζεται στη μελέτη της επίδρασης των μεθόδων και συνθηκών επεξεργασίας στις ιδιότητες των προϊόντων.Μεταξύ των ιδιοτήτων που χαρακτηρίζουν την ποιότητα των επεξεργασμένων προϊόντων, οι δομικές ιδιότητες είναι ιδιαίτερα κρίσιμες. Η διαμόρφωση της δομής των προϊόντων επηρεάζει πλήθος άλλων ιδιοτήτων, όπως είναι οι μηχανικές ιδιότητες, η εμφάνιση, η γεύση, κτλ. Αντικείμενο, επομένως, της συγκεκριμένης διατριβής αποτελεί η ανάπτυξη τροφίμων καθορισμένης πορώδους δομής και η συσχέτιση των δομικών χαρακτηριστικών με τις ιδιότητες ποιότητας των προϊόντων.Αναπτύχθηκαν διαφορετικές δομές με την εφαρμογή των διεργασιών της ξήρανσης και της εκβολής. Τα προϊόντα που ξηράθηκαν περιλαμβάνουν φρούτα, λαχανικά και δημητριακά, ενώ τα προϊόντα εκβολής προέκυψαν από την επεξεργασία μίγματος ρυζάλευρου/αφυδατωμένου καρότου. Μελετήθηκε η επίδραση της πίεσης λειτουργίας κατά τη διάρκεια της ξήρανσης υπό κατάψυξη στα χαρακτηριστικά προϊόντων ρυζιού, πατάτας, μανιταριού και φράουλας, ενώ επίσης, εξετάστηκε η επίδραση τριών μεθόδων ξήρανσης (υπό κατάψυξη, σε ρεύμα αέρα και υπό κενό)στα χαρακτηριστικά προϊόντων πατάτας και μπανάνας, τ α ο ποία είχαν υποστεί ωσμωτική αφυδάτωση. Για τη διεργασία της εκβολής χρησιμοποιήθηκε εκβολέας διπλού κοχλία, ενώ μελετήθηκε η επίδραση τεσσάρων παραμέτρων (θερμοκρασία εκβολής, ρυθμός περιστροφής των κοχλιών, αναλογία των πρώτων υλών και υγρασία της τροφοδοσίας) στα χαρακτηριστικά των τελικών προϊόντων. Στα παραχθέντα προϊόντα μελετήθηκαν, οι δομικές ιδιότητες, οι μηχανικές, οι θερμικές,οι ρεολογικές, η προσρόφηση υγρασίας και τα οργανοληπτικά χαρακτηριστικά.Εξετάστηκε επίσης, η αποικοδόμηση ορισμένων συστατικών σε διαλύματα που προσομοιάζουν το ανθρώπινο γαστρικό υγρό και το σάλιο. Παράλληλα,αναπτύχθηκαν ή εφαρμόστηκαν μαθηματικά πρότυπα βάσει των οποίων μπορεί να πραγματοποιηθεί πρόβλεψη των ιδιοτήτων από τις συνθήκες παραγωγής των προϊόντων, καθώς και συσχέτιση των ιδιοτήτων μεταξύ τους. Οι διάφορες συνθήκες επεξεργασίας οδήγησαν στην παραγωγή προϊόντων με διαφορετικές δομές. Η δομή των προϊόντων επηρέασε σημαντικά τις μελετώμενες ιδιότητες και αποτέλεσε καθοριστικό παράγοντα για τη διαμόρφωση των χαρακτηριστικών των προϊόντων και την αποδοχή τους από τους καταναλωτές.
Συμβολή στην ανατομική μελέτη της συμπαθητικής νεύρωσης των περιφερικών αρτηριδίων των άκρων και διαφορές αυτής στα άνω και κάτω άκρα
Authors: Σαμόλης Αλέξανδρος
Published: September 2021

Σκοπός της παρούσας διδακτορικής διατριβής είναι η εμβάθυνση στη συμπαθητική νεύρωση των περιφερικών αρτηριδίων των άκρων και η ανάδειξη των διαφορών τους στα άνω και κάτω άκρα. Οι ελεύθερες συμπαθητικές νευρικές ίνες είναι εξαιρετικά ευαίσθητες, ώστε σε σύντομο χρονικό διάστημα αμέσως μετά τον θάνατο του ατόμου να αποδομούνται και να χάνουν την αντιγονικότητα τους. Αυτός είναι και ο λόγος που όλες οι μελέτες που αφορούν σε αυτές έχουν διεξαχθεί αποκλειστικά σε ζώντες. Το σημείο με τις περισσότερες μετρήσεις είναι η κνήμη και το πιο σταθερό σημείο μέτρησης είναι ο μηρός. Η πυκνότητα των συμπαθητικών νευρικών ινών είναι διαφορετική στα άνω και κάτω άκρα. Η τιμή εκτίμησης κατά σειρά συχνότητας είναι για τον μηρό είναι 21.38 (ίνες/mm), για το αντιβράχιο 17.69, για την κνήμη 12.89, για τα δάκτυλα του άνω άκρου 11.3 και για τα δάκτυλα του κάτω άκρου 6.5 (ίνες/mm). Η πυκνότητα των συμπαθητικών νευρικών ινών μειώνεται όσο μεταβαίνουμε στην περιφέρεια και υπάρχει φυλετικός διμορφισμός, με τις γυναίκες να υπερτερούν στην πυκνότητα των ινών στην κνήμη σε σύγκριση με τους άνδρες. Η πυκνότητα των συμπαθητικών νευρικών ινών επηρεάζεται από την ηλιακή ακτινοβολία (θετική συσχέτιση με την έκθεση στην ηλιακή ακτινοβολία). Η πυκνότητα των συμπαθητικών νευρικών ινών μειώνεται με την πάροδο της ηλικίας και με την παρουσία νόσων που προκαλούν νευροπάθεια (κυρίως στον σακχαρώδη διαβήτη και στο σύνδρομο επίκτητης ανοσολογικής ανεπάρκειας- HIV). Στις νόσους αυτές, με την πάροδο του χρόνου παρατηρείται μεγάλη μείωση των συμπαθητικών ινών. Τα αποτελέσματα αυτά θα ενισχύσουν για περαιτέρω μελέτες προκειμένου να ερμηνευθεί η αύξηση και η μείωση της κατανομής των ελεύθερων συμπαθητικών ινών και της δράσης τους σε νοσολογικές καταστάσεις, όπως το Raynaud και άλλες νευροεκφυλιστικές παθήσεις.
Παράγοντες συσχέτισης βίας και παραληρητικής ιδέας σε σχιζοφρενείς που ζουν στην κοινότητα
Authors: Παπαδημητρίου Μαρία
Published: September 2021

Η οξεία ψυχωτική συμπτωματολογία και ιδιαίτερα οι παραληρητικές ιδέες ενδέχεται κάτω από ορισμένες συνθήκες να διευκολύνει τη μετάβαση στην βίαιη συμπεριφορά. Σκοπός της μελέτης ήταν η διερεύνηση εκείνων των παραγόντων που συσχετίζουν τις παραληρητικές ιδέες με την ανάπτυξη βίαιης συμπεριφοράς σε άτομα που πάσχουν από σχιζοφρένεια και διαβιώνουν στην κοινότητα. Ο σχεδιασμός της μελέτης βασίσθηκε στη μεθοδολογία των «Ασθενών- Μαρτύρων». Το δείγμα το αποτέλεσαν 358 άτομα. Ως ασθενείς επιλέχθησαν 179 άτομα, των οποίων η εισαγωγή τους στα ψυχιατρικά νοσοκομεία συνδεόταν με βίαιη συμπεριφορά, ενώ ως μάρτυρες 179 άτομα που δεν είχαν ιστορικό βίας. Η συλλογή των δεδομένων πραγματοποιήθηκε με τη συμπλήρωση δομημένου ερωτηματολογίου κατά τη διάρκεια προσωπικής συνέντευξης και διήρκησε από το 2001 ως το 2013. Ως κλίμακα χρησιμοποιήθηκε η κλίμακα MacArthur Maudsley Delusions Assessment Schedule, η οποία ήταν δόκιμη, τεκμηριωμένης εγκυρότητας και αξιοπιστίας (Alpha >80, 85>kappa>98)Αποτελέσματα: Οι ασθενείς με παραληρητικές ιδέες που εμπεριείχαν το ενδεχόμενο της απειλής κατά της σωματικής τους ακεραιότητας είχαν 2,6 φορές μεγαλύτερη πιθανότητα να εκδηλώσουν βίαιη συμπεριφορά. Η πεποίθηση ότι ακούν τις σκέψεις των άλλων αύξανε τον κίνδυνο για εκδήλωση βίας κατά 2,9 φορές. Ενώ όσοι βρίσκονταν υπό την επήρεια αλκοόλ κατά τη διάρκεια παραληρητικής ιδέας είχαν 3,5 φορές μεγαλύτερη πιθανότητα να βιαιοπραγήσουν. Τέλος αναγνωρίσθηκε ο προστατευτικός χαρακτήρας στην εμφάνιση βίαιης συμπεριφοράς μιας συγκεκριμένης κατηγορίας παραληρητικών ιδεών που σχετίζονται με ιδέες αναξιότητας και παθητικότητας. Συμπέρασμα: Οι παραληρητικές ιδέες εν μέρει μπορούν να κινητοποιήσουν τη βίαιη συμπεριφορά. Επιπλέον έρευνα είναι απαραίτητη προκειμένου να διερευνηθεί η πιθανή σχέση βίαιης συμπεριφοράς και παραληρητικών ιδεών. Μια πιο ολιστική βιο-ψυχο-κοινωνική προσέγγιση της σχιζοφρενικής βίας θα μπορούσε να αποτελέσει το ιδανικό πληροφοριακό πλαίσιο για την κατανόηση των πολύπλοκων σχέσεων βίας και ψυχικής νόσου συντελώντας έτσι στην επίτευξη της καλύτερης προβλεπτικής δυνατότητας
Διερεύνηση των οπτικών και αναλυτικών στρατηγικών επίλυσης προβλημάτων οργανικής χημείας από λύτες διαφορετικής εμπειρίας και της σχέσης τους με την οπτικοχωρική ικανότητα των μαθητών
Authors: Βλαχολιά Μαρία-Παναγιώτα
Published: September 2021

Στην παρούσα διατριβή διερευνήθηκε η υιοθέτηση οπτικών και αναλυτικών στρατηγικών κατά την επίλυση προβλημάτων Οργανικής Χημείας από λύτες διαφορετικών επιπέδων εμπειρίας, μαθητές, φοιτητές και εκπαιδευτικούς. Για το σκοπό αυτό δημιουργήθηκαν τρία εργαλεία, τα VASCHEM, VACT και VACTA, τα οποία αξιολογήθηκαν για να διαπιστωθεί αν είναι κατάλληλα να ανιχνεύσουν τη χρήση των οπτικών και αναλυτικών στρατηγικών κατά την επίλυση προβλημάτων που αναφέρονταν στη μοριακή δομή οργανικών ενώσεων. Η ανάλυση των δεδομένων ανέδειξε το εργαλείο VACT (Visual Analytic Chemistry Task) ως το πλέον κατάλληλο, το οποίο διαθέτει καλά ψυχομετρικά χαρακτηριστικά και επιτρέπει την απευθείας ανίχνευση της χρήσης αναλυτικών στρατηγικών χωρίς να απαιτείται η χρονοβόρος διερεύνηση των διαδικασιών συλλογισμού. Η εφαρμογή του VACT σε 293 συμμετέχοντες διαφορετικού επιπέδου εμπειρίας έδειξε ότι η υιοθέτηση των αναλυτικών στρατηγικών στην Οργανική Χημεία είναι μια ιδιαίτερα δύσκολη διαδικασία που απαιτεί τη συστηματική απόκτηση γνώσης στο συγκεκριμένο πεδίο. Τα αποτελέσματα έδειξαν, επίσης, ότι υπάρχει μια συστηματική αλλαγή στο είδος της χρησιμοποιούμενης στρατηγικής με την απόκτηση εμπειρίας. Οι άπειροι λύτες, αλλά και εκείνοι που βρίσκονται στη διαδικασία απόκτησης εμπειρίας, πολλές φορές αποτυγχάνουν να εφαρμόσουν αναλυτικές στρατηγικές όχι επειδή στερούνται γνώσεων Χημείας, αλλά επειδή παρουσιάζουν αδυναμία να αγνοούν τη διαισθητική απάντηση που επιβάλλεται ισχυρά από την οπτική παρατήρηση. Επίσης, προέκυψε ότι η οπτικοχωρική ικανότητα των μαθητών ευνοεί την επίδοσή τους στην Οργανική Χημεία. Όμως, καθοριστικό ρόλο παίζει η απόκτηση της γνώσης στο συγκεκριμένο πεδίο. Στη διατριβή αυτή παρουσιάζεται, επιπλέον, ο σχεδιασμός και η ανάπτυξη υλικού εξάσκησης στη χρήση οπτικών και αναλυτικών στρατηγικών για τη δευτεροβάθμια εκπαίδευση. Στην πιλοτική έρευνα που πραγματοποιήθηκε ελέγχθηκε η εγκυρότητα του περιεχομένου του υλικού και του λογισμικού που δημιουργήθηκε, καθώς και η λειτουργικότητα της πλατφόρμας μέσω της οποίας πραγματοποιήθηκε η πιλοτική εφαρμογή.
Η διαπάλη του δικαιώματος προστασίας των προσωπικών δεδομένων των δημοσίων προσώπων και της ελευθερίας του τύπου
Authors: Τσιλούνη Γαρυφαλιά
Published: September 2021

Στη διδακτορική διατριβή προσπάθησα να καταδείξω, μέσα από τέσσερεις θεματικές ενότητες, τον ερμηνευτικό συσχετισμό μεταξύ των ανταγωνιζόμενων δικαιωμάτων της ελευθερίας έκφρασης και πληροφόρησης αφενός, στο μέτρο που αυτά συμπλέουν με την αρχή της διαφάνειας, και της προστασίας των προσωπικών δεδομένων αφετέρου. Αφετηρία αποτέλεσε η ανάλυση του συνταγματικού υποβάθρου της προστασίας των προσωπικών δεδομένων και η ανάδειξη της επιπρόσθετης συμβολής στην προστασία αυτή του άρθρου 9Α Συντ. Στο δεύτερο κεφάλαιο, ερευνήθηκε το περιεχόμενο των αντίρροπων ελευθεριών, μέσα από μια ερμηνευτική διαλεκτική προσέγγιση σε σχέση με το δικαίωμα προστασίας των προσωπικών δεδομένων. Στη συνέχεια, στο τρίτο κεφάλαιο, προσδιορίστηκε το εθνικό νομοθετικό καθεστώς της προστασίας των δεδομένων προσωπικού χαρακτήρα, με την παράλληλη παρουσίαση των αστοχιών αυτού, ενώ στο τέταρτο και τελευταίο κεφάλαιο ερευνήθηκαν τα κριτήρια γενικής εφαρμογής, η συνεκτίμηση των οποίων ενδεικνύει το προτεινόμενο ως ορθό μέτρο κατίσχυσης του ενός δικαιώματος έναντι του άλλου, μέσα από τη συγκεραστική υποχώρησή τους και πάντοτε υπό την εξέταση του συγκεκριμένου πραγματολογικού υπόβαθρου της εκάστοτε υπόθεσης. Ως παράγοντες στάθμισης μελετήθηκαν ο χαρακτηρισμός ενός προσώπου ως «δημοσίου προσώπου», είτε πρόκειται για πρόσωπα της επικαιρότητας είτε για πολιτικούς και όσους συμμετέχουν στον πολιτειακό βίο της χώρας (όπως δικαστικοί λειτουργοί, λειτουργοί της ελληνικής Ορθόδοξης Εκκλησίας, δημόσιοι υπάλληλοι, καθηγητές ανώτερων και ανώτατων εκπαιδευτικών ιδρυμάτων), η συνάφεια του περιεχομένου ενός δημοσιεύματος, που αποκαλύπτει προσωπικά δεδομένα, προς την άσκηση δημόσιων καθηκόντων του υποκειμένου, η τήρηση των συναλλακτικών υποχρεώσεων του τύπου, η ανάγκη ανάδειξης της αντιφατικής συμπεριφοράς και της υποκριτικής δημόσιας στάσης των δημοσίων προσώπων, η αποκάλυψη της παραβατικής συμπεριφοράς τους, η προηγούμενη οικειοθελής δημοσιοποίηση των προσωπικών δεδομένων εκ μέρους των ίδιων των μετέπειτα θιγέντων, η φύση των δημοσιοποιούμενων δεδομένων, το μέσο της δημοσίευσης αλλά και οι in concreto συνέπειες αυτής. Η δε αφήγηση ήταν κυρίως προσανατολισμένη στην πρακτική εφαρμογή των συνταγματικών αξιών, εθνικών κανόνων και ευρωπαϊκών οδηγιών, με προσπάθεια ισορρόπησης μεταξύ της ημεδαπής και ευρωπαϊκής νομολογίας.
Intelligent scatter radio, RF harvesting analysis and resource allocation for ultra-low-power internet-of-things
Authors: Αλεβίζος Παναγιώτης
Published: September 2021

Το κύριο χαρακτηριστικό των συσκευών του διαδικτύου-των-πραγμάτων (ΔΤΠ) έχει οραματιστεί να είναι η ανίχνευση των πάντων αναπάσα στιγμή και οπουδήποτε. Ο κύριος σκοπός αυτής της διατριβής είναι η συνεισφορά καινοτόμων ιδεών στην ασύρματη δικτύωση της υφιστάμενης τεχνολογίας των συσκευών του ΔΤΠ. Το πρώτο μέρος μελετάει την συγκομιδή ηλεκτρομαγνητικής ακτινοβολίας, λαμβάνοντας υπόψiν την μη-γραμμικότητα, την ευαισθησία, και ισχύ κορεσμού των υφιστάμενων κυκλωμάτων ανόρθωσης. Υπό ήπιες παραδοχές, η προτεινόμενη μεθοδολογία μπορεί να προσφέρει τα στατιστικά της ισχύς συγκομιδής για οποιοδήποτε μοντέλο κυκλώματος ανόρθωσης. Στο δεύτερο μέρος, η τεχνολογία ραδιοφώνων οπισθοσκέδασης (ΟΣ), δηλαδή επικοινωνία μέσω ανάκλασης, μελετήθηκε ώστε να επιτρέψει επικοινωνία πολύ-χαμηλής κατανάλωσης με front-ends που αποτελούνται από μία κρυσταλλολυχνία. Στόχος ήταν οι συσκευές ΟΣ με περιορισμένους πόρους και λίγο υλικό καθώς και απλοί δέκτες με χαμηλή καθυστέρηση. Στο τρίτο μέρος, μία πολυστατική αρχιτεκτονική δικτύου ραδιοφώνων ΟΣ προτάθηκε, βασισμένη σε ορθογώνια σήματα, και συγκρίθηκε με τις υπάρχουσες αρχιτεκτονικές υπό ασύρματα κανάλια διαλείψεων δυαδικού Nakagami. Στο τελευταίο μέρος της διατριβής μελετήθηκε η κατανομή πόρων σε πολυκυψελωτά δίκτυα αισθητήρων ΟΣ. Στην δουλειά αυτή, ο προτεινόμενος αλγόριθμος κατανομής πόρων βασίζεται στον αλγόριθμο συμπερασμού Max-Sum, πολιτικοποιώντας την σύγκλιση και την πολυπλοκότητά του. Πειραματικά αποτελέσματα σε εξωτερικά περιβάλλοντα επαληθεύουν τα θεωρητικά ευρήματα αυτής της δουλειάς. Ελπίζουμε, η εργασία αυτή να καθιερώσει την βιωσιμότητα των ραδιοφώνων ΟΣ για ασύρματη επικοινωνία, επιτρέποντας νέες εφαρμογές του ΔΤΠ.
Μελέτη του ανελκτήρα του πρωκτού με 3D υπερηχογραφία κατά τη διάρκεια της κύησης και της λοχείας και η σχέση του με παθήσεις του πυελικού εδάφους
Authors: Σανοζίδης Αντώνιος
Published: September 2021

Σκοπός της παρούσας προοπτικής έρευνας ήταν να ερευνηθούν μεταβολές των διαστάσεων του ανελκτήρα του πρωκτού ΑτΠ κατά τη διάρκεια της κύησης και στο πέρας της λοχείας και τυχόν συσχετίσεις τους με μεταβολές στην κλινική εξέταση και στην αποτύπωση των συμπτωμάτων τυχόν παθήσεων του πυελικού εδάφους με σταθμισμένα ερωτηματολόγια. Στη μελέτη συμπεριλήφθηκαν γυναίκες που εξετάσθηκαν στο τμήμα προγεννητικού ελέγχου της Α΄Μαιευτικής & Γυναικολογικής Κλινικής Α.Π.Θ. Κριτήρια εισόδου αποτέλεσαν (1) η ηλικία >18 ετών, (2) ηλικία κύησης 11-14 εβδ., (3) μονήρεις κυήσεις, (4) ικανοποιητικό επίπεδο ομιλίας και γραφής της Ελληνικής γλώσσας. Όλες οι γυναίκες υποβλήθηκαν σε διαπερινεϊκό υπερηχογράφημα (Convex κεφαλή, General Electric, Voluson Expert 730, 4-8 ΜΗz) στο 1ο, στο 2ο, στο 3ο τρίμηνο και μετά το πέρας της λοχείας. Σε όλες τις γυναίκες έγινε διερεύνηση τυχόν συμπτωμάτων παθήσεων του πυελικού εδάφους με χρήση σταθμισμένων ερωτηματολογίων (ICI-Q, PISQ-12, EQ-5D). Όλες οι γυναίκες εξετάσθηκαν κλινικά για την ανεύρεση τυχόν πρόπτωσης η οποία και βαθμολογήθηκε με το σύστημα POP-Q της ICS. Η στατιστική μελέτη έγινε με τη χρήση του Microsoft EXCEL και του στατιστικού πακέτου MedCalc. Στατιστικά σημαντικές θεωρήθηκαν διαφορές μικρότερες του p<0,05. Χρησιμοποιήθηκαν για περαιτέρω ανάλυση δημογραφικά, κλινικά και υπερηχογραφικά δεδομένα από 125 έγκυες γυναίκες: 59 πρωτοτόκες και 66 πολυτόκες. Από αυτές, οι 65 γέννησαν με κολπικό τοκετό και οι 60 με καισαρική τομή. Ο μ.ο. ηλικίας ήταν 31,55 έτη, το μέσο βάρος νεογνού 3167,7 g. Συνολικά, οι διαστάσεις του χάσματος του ανελκτήρα του πρωκτού αυξάνονται σημαντικά μεταξύ 1ου και 2ου τριμήνου και μεταξύ 2ου και 3ου τριμήνου, ενώ μειώνονται μεταξύ 3ου τριμήνου και μετά τη λοχεία. Το ολικό μήκος του κόλπου αυξάνεται μετά τον τοκετό. Η βαθμολογία στο ερωτηματολόγιο για την ποιότητα ζωής σε γυναίκες με ακράτεια ICI-Q αυξάνεται σημαντικά μετά τον τοκετό. Η βαθμολογία στο ερωτηματολόγιο για τη σεξουαλική ζωή των γυναικών με προβλήματα πρόπτωσης ή ακράτειας ούρων PISQ-12 μειώνεται μετά τον τοκετό. Η βαθμολογία στο ερωτηματολόγιο αντίληψης της ασθενούς για την υγεία της EQ-5D δεν μεταβάλλεται μετά τον τοκετό. Η τρισδιάστατη υπερηχογραφία του πυελικού εδάφους αποτελεί ένα χρήσιμο απεικονιστικό εργαλείο για τη διερεύνηση της παθοφυσιολογία των διαταραχών του πυελικού εδάφους κατά τη διάρκεια της κύησης και μετά τον τοκετό. Περαιτέρω έρευνες απαιτούνται για να αποδειχθεί ο ρόλος της διαπερινεϊκής υπερηχογραφίας στην κλινική πράξη.
Ο πολυμορφισμός του CYP450 2C19 και επιδράσεις στην λειτουργία του ενδοθηλίου, στην λειτουργικότητα των μεγάλων αγγείων και στην υποκλινική φλεγμονή σε στεφανιαίους ασθενείς
Authors: Ζαρομυτίδου Μαρίνα
Published: September 2021

Εισαγωγή: Η στεφανιαία νόσος (ΣΝ) είναι μία από τις πρώτες αιτίες θανάτου. H διπλή αντιαιμοπεταλιακή αγωγή με ασπιρίνη και κλοπιδογρέλη αποτελεί την θεραπεία εκλογής σε ασθενείς με ΣΝ. Ωστόσο, ένα σημαντικό ποσοστό των ασθενών θα ανταποκριθούν ανεπαρκώς στην χορήγηση κλοπιδογρέλης, ένα φαινόμενο γνωστό ως αντίσταση στην κλοπιδογρέλη. Η επίδραση του CYP2C19 * 2 πολυμορφισμού στα επίπεδα πλάσματος του ενεργού μεταβολίτη της κλοπιδογρέλης, στην αναστολή των αιμοπεταλίων και στην καρδιαγγειακή πρόγνωση αποτελεί αντικείμενο έντονης ερευνητικής δραστηριότητας τα τελευταία χρόνια.Σκοπός: Διερεύνηση της επίδρασης του γενετικού πολυμορφισμού CYP2C19*2 στην λειτουργικότητα των αγγείων, στην υποκλινική φλεγμονή και στην αντίσταση στην κλοπιδογρέλη σε στεφανιαίους ασθενείς.Υλικό και μέθοδος: Στην μελέτη συμμετείχαν 353 ασθενείς με σταθερή στεφανιαία νόσο που λαμβάνουν θεραπευτική αγωγή με κλοπιδογρέλη (75 mg / d), τουλάχιστον ένα μήνα μετά από διαδερμική στεφανιαία παρέμβαση. Η ενδοθηλιακή λειτουργία εκτιμήθηκε με την υπερηχογραφική μέτρηση της ενδοθηλιοεξαρτώμενης αγγειοδιαστολής (FMD) και η αρτηριακή σκληρία με τη μέτρηση της ταχύτητας του σφυγμικού κύματος (PWV) και το δείκτη ενίσχυσης των ανακλωμένων κυμάτων (AIx). Η ταυτοποίηση του CYP2C19*2 πολυμορφισμού πραγματοποιήθηκε με την αλυσιδωτή αντίδραση πολυμεράσης. Η μέτρηση των επιπέδων IL-6, TNF-a και ICAM-1 έγινε με την μέθοδο ELISA. Η αντίσταση στην κλοπιδογρέλη αξιολογήθηκε με την βοήθεια του αναλυτή VerifyNow.Αποτελέσματα: Από το δείγμα της μελέτης 37,6% ήταν φορείς τουλάχιστον ένα αλληλομόρφου του CYP2C19 * 2 με μειωμένη λειτουργικότητα και 62,4% ήταν φορείς του άγριου τύπου. Δεν σημειώθηκε στατιστικά σημαντική διαφορά των τιμών FMD (4.72±2.32% vs. 4.65±2.21% vs. 5.18±2.43%, p=0.11), PWV (8.84±2.11m/sec vs. 8.62±2.24m/sec vs. 9.01±2482m/sec, p=0.11), Aix (25.42±8.30% vs. 23.09±11.02% vs. 22.82±5.84, p=0.08) και των επιπέδων ICAM-1(5.62±0.35ng/ml vs 5.55±0.48ng/ml, p=0.456), TNF-a (0.67±0.79 pg/ml vs 0.73±0.69 pg/ml vs 0.40±0.21 pg/ml, p=0.666), και IL-6(1.04±0.91pg/ml vs 0.96±0.75pg/ml vs 1.01±0.87 pg/ml, p=0,816) μεταξύ φορέων και μη φορέων, αντίστοιχα. Οι ασθενείς με αυξημένες τιμές PRU εμφάνισαν αυξημένες τιμές των PWV (8,81 ± 2,25 m /sec έναντι 7,69 ± 1,95 m / sec, p = 0,001), Aix (25.27 ± 8.67% έναντι 20.87 ± 10.57%, p = 0,04 ) και FMD (4.57± 1.97% vs 6.77±3,35%, p=0.005). Τέλος, οι φορείς ομόζυγοι για τον CYP2C19*2 πολυμορφισμό είχαν σημαντικά αυξημένες τιμές PRU (292 ± 53 έναντι 198 ± 83, p = 0,007).Συμπέρασμα: Η παρουσία του CYP2C19 * 2 πολυμορφισμού δεν εμφανίζει καμία επίδραση στην λειτουργικότητα των μεγάλων αγγείων και στην υποκλινική φλεφμονή επηρεάζοντας παρόλα αυτά την κλινική έκβαση των ασθενών. Η αυξημένη αντιδραστικότητα των αιμοπεταλίων σχετίζεται με αυξημένη αρτηριακή σκληρία, ενδοθηλιακή δυσλειτουργία και αυξημένο καρδιαγγειακό κίνδυνο σε ασθενείς μετά από διαδερμική στεφανιαία παρέμβαση υπό θεραπεία με κλοπιδογρέλη.
Η αφήγηση στην τηλεοπτική ειδησεογραφία
Authors: Κεφαλίδου Σοφία
Published: September 2021

Σκοπός της διατριβής ήταν η γνωσιακή αφηγηματολογική ανάλυση των «σκληρών» τηλεοπτικών ειδήσεων ως πολυτροπικών αφηγήσεων και ο σχεδιασμός εκπαιδευτικών δραστηριοτήτων που εξυπηρετούν τον κριτικό σχολικό γραμματισμό. Εξετάσαμε τα χαρακτηριστικά του μιντιακής επικοινωνίας και ειδικότερα του τηλεοπτικού ειδησεογραφικού λόγου των «σκληρών ειδήσεων», όπως τα έχει αναγνωρίσει η κριτική προσέγγιση, καθώς και τις προτεινόμενες τυπολογίες των τηλεοπτικών ειδήσεων. Στη συνέχεια παρουσιάσαμε αναλυτικά τα μοντέλα ανάλυσης της αφήγησης και τους περιορισμούς τους ενώ παρουσιάσαμε το πλαίσιο της γνωσιακής αφηγηματολογίας και τα εργαλεία ανάλυσης που αυτή υιοθετεί. Ακόμη αναφερθήκαμε αναλυτικά στην έννοια του κριτικού γραμματισμού. Στη συνέχεια, αναλύσαμε δείγμα 85 είδησεων ατυχημάτων-εγκλημάτων όσο και ποιλιτικο-οικονομικών με τα εργαλεία της γνωσιακής αφηγηματολογίας και γνωσιακής γλωσσολογίας, ώστε να αναδειχθούν οι γνωσιακοί (γλωσσικοί και πολυτροπικοί) μηχανισμοί κατασκευής της αφηγηματικής σημασίας και ο ρόλος του Voice-Οver ρεπόρτερ ως αφηγητή, ως διαμεσολαβούσα συνείδηση ανάμεσα στο προς αναπαράσταση υλικό και τους τηλεθεατές. Αναλύθηκαν επίσης οι μηχανισμοί αναπαράστασης λόγου ως συνεχές από τον ρητό στον υπόρρητο έλεγχο του αφηγητή πάνω στις διαθέσιμες πρωτογενείς πηγές καθώς οι γλωσσικοί και πολυτροπικοί μηχανισμοί κατασκευής της αντικειμενικοφάνειας και της εγκυρότητας του ειδησεογραφικού κειμένου. Προσφέραμε έτσι τις γνωσιακές εξηγήσεις για τα χαρακτηριστικά του τηλεοπτικού ειδησεογραφικού λόγου τα οποία έχει εντοπίσει η κριτική προσέγγιση. Τέλος, σχεδιάσαμε και προτείναμε εκπαιδευτικές δραστηριότητες που εξυπηρετούν την κριτική γλωσσική επίγνωση τόσο της αφήγησης, γενικότερα, ως τρόπου σκέψης και επικοινωνίας όσο και ιδιαίτερα της τηλεοπτικής ειδησεογραφικής αφήγησης ως σχήματος αναπαράστασης που διαμεσολαβεί ανάμεσα στην δημόσια και την ιδιωτική σφαίρα.
Γεωμετρική συναρτησιακή ανάλυση και εφαρμογές στη συνδυαστική
Authors: Μπραζιτίκος Σιλουανός
Published: September 2021

Η διατριβή χωρίζεται σε τρία ανεξάρτητα μέρη. Το πρώτο μέρος είναι αφιερωμένο σε ποσοτικές εκδοχές του Θεωρήματος Helly. Δίνουμε πολυωνυμικές εκτιμήσεις τόσο στο ποσοτικό Θεώρημα που αφορά τον όγκο, όσο και τη διάμετρο, δείχνοντας ένα νέο γενικό ποσοτικό αποτέλεσμα εγκλεισμού. Ένα από τα βασικά εργαλεία που χρησιμοποιούνται είναι οι μέθοδοι αραιοποίησης και μία καινούργια προσεγγιστική ανισότητα Brascamp Lieb. Στο δεύτερο μέρος αποδεικνύονται νέες τοπικές ανισότητες για τον όγκο των τομών κυρτού σώματος με κύριους υποχώρους, τύπου Loomis Whitney. Με βάση τις παραπάνω, βρίσκουμε φράγματα για το συναρτησοειδές μέση τομής. Στο τρίτο και τελευταίο μέρος, αποδεικνύουμε ένα αλγοριθμικό λήμμα κανονικότητας για αραιούς πίνακες κάτω από κάποια συνθήκη. Παρόλο που πρόκειται για ένα αλγοριθμικό συνδυαστικό αποτέλεσμα, οι μέθοδοι που χρησιμοποιούνται είναι από την Ανάλυση.
Κατανόηση αυθεντικών μη αφηγηματικών κειμένων από παιδιά Ε΄και ΣΤ΄τάξεων δημοτικού σχολείου
Authors: Χατζηαθανασίου Ανδρέας
Published: September 2021

Η αναγνωστική κατανόηση αποτελεί σημαντικό πεδίο της έρευνας της ανάγνωσης. Σύγχρονα ερευνητικά δεδομένα επιχειρούν να εντοπίσουν τους παράγοντες που κατέχουν σημαντικό ρόλο στην ανάπτυξη ή την αποτυχία της αναγνωστικής κατανόησης. Η έρευνα, ωστόσο, για την αναγνωστική κατανόηση δεν είναι αρκετά αναπτυγμένη σε ό,τι αφορά την ελληνική γλώσσα και ιδιαίτερα στα μη αφηγηματικά κείμενα. Στην παρούσα εργασία συμμετείχαν 87 παιδιά της Ε΄ και Στ΄ τάξης του δημοτικού σχολείου, τα οποία εξετάστηκαν σε εννέα έργα κατανόησης αυθεντικών μη αφηγηματικών κειμένων με στοιχεία περιγραφής (description), αναφοράς (report), περιγραφής διαδικασίας (description of procedure), επιχειρηματολογίας (exposition) και διαδικασίας (procedure). Ταυτόχρονα, εξετάστηκαν η προηγούμενη γνώση που έφεραν τα παιδιά ως προς το περιεχόμενο των έργων, η ικανότητα συναγωγής συμπερασμών, η ταχύτητα ανάγνωσης, η λεκτική ικανότητα (όπως μετρήθηκε με το γλωσσικό μέρος του WISC III), η αναδρομή στο κείμενο – η οποία εξετάστηκε και με τη χρήση ενός πρωτόκολλου ανίχνευσης μεταγνωστικών στρατηγικών – και το φύλο ως παράγοντες που σχετίζονται με την αναγνωστική κατανόηση. Τα αποτελέσματα της έρευνας έδειξαν ότι οι συμμετέχοντες παρουσιάζουν μερική αδυναμία ενσωμάτωσης των πληροφοριών του κειμένου και ακόμη μεγαλύτερη αδυναμία συναγωγής συμπερασμών, γεγονός που αποδίδεται και στη μη αποτελεσματική αξιοποίηση των ιδιαιτεροτήτων στη βάση του κειμενικού τύπου, παρά το ότι η στρατηγική της αναδρομής στο κείμενο χρησιμοποιείται σε μεγάλο βαθμό. Η λεκτική ικανότητα, η ικανότητα συναγωγής συμπερασμών καθώς και έμμεσα η προηγούμενη γνώση φαίνεται να επηρεάζουν σημαντικά την επίδοση στην κατανόηση μη αφηγηματικών κειμένων.
Ανατομικές παραλλαγές της έσω λαγονίου αρτηρίας σε συσχετισμό με την αρτηριακή αιμάτωση των οργάνων της μείζονος και ελάσσονος πυέλου
Authors: Μανωλάκος Όθων
Published: September 2021

Στην παρούσα μελέτη πραγματοποιήθηκε μία συστηματική έρευνα για τα λαγόνια αγγεία και τις ανατομικές παραλλαγές τους. Το υλικό της ερευνητικής προσπάθειας αφορούσε ένα πολύ μεγάλο αριθμό περιπτώσεων, το μεγαλύτερο στον ελληνικό χώρο. Συγκεκριμένα 148 περιπτώσεις ανατομικού, νεκροτομικού και αγγειογραφικού υλικού μελετήθηκαν συστηματικά με ειδικό πρωτόκολλο έρευνας και διαπιστώθηκαν και καταγράφηκαν όλες οι παραλλαγές των λαγονίων αγγείων. Πιστεύουμε ότι η μελέτη αυτή συμβάλλει στην ιατρική επιστήμη διότι διευρύνει την ανατομική γνώση της περιοχής της κοιλίας η οποία είναι το επίκεντρο του επιστημονικού ενδιαφέροντος στις μέρες μας λόγω των μεγάλων κοιλιακών επεμβάσεων που πραγματοποιούνται, προσδίδοντας στο χειρουργό ασφαλείς ανατομικές βάσεις για την επίλυση σοβαρών κλινικών προβλημάτων.
Αρτηριοσκλήρυνση και άλλοι αιτιολογικοί παράγοντες σε νέους ασθενείς με αγγειακό εγκεφαλικό επεισόδιο
Authors: Παραμυθιώτου Ελισσάβετ
Published: September 2021

Με σκοπό την επιδημιολογική διερεύνηση των αγγειακών εγκεφαλικών επεισοδίων (ΑΕΕ) σε νέους ασθενείς δεκατεσσάρων έως πενήντα ετών, την εντόπιση των συχνότερων αιτίων και την αναζήτηση των σημαντικότερων παραγόντων κινδύνου στον ελληνικό χώρο και ιδιαίτερα αυτών που σχετίζονται με την αθυροσκληρυνση, καταγράφηκαν 200 ασθενείς αυτών των ηλικιών σε μια τριετία. Μελετήθηκαν η συχνότητα των ΑΕΕ στις ηλικίες αυτές σε σχέση με το σύνολο των ηλικιών, η συχνότητα κάθε είδους ΑΕΕ και η επίπτωση του φύλου σε αυτά και η συχνότητα διασωλήνωσης κατά την αρχική αντιμετώπιση.Μελετήθηκαν 100 ασθενείς με ισχαιμικό ΑΕΕ και 15 με ενδοεγκεφαλική αιμορραγία και οι παράγοντες κινδύνου συγκρίθηκαν με μάρτυρες.Ποσοστό 8.5% των ασθενών με ΑΕΕ που προσήλθαν στο νοσοκομείο ήταν ηλικίας 14 έως 50 ετών. Τα ισχαιμικά ΑΕΕ με ποσοστό 77.5% υπερείχαν σημαντικά έναντι των άλλων. Ενδοεγκεφαλική αιμορραγία είχαν το 11% των ασθενών και υπαραχνοειδή 11.5%. η συχνότητα διασωλήνωσης των ασθενών με ΑΕΕ ήταν 15%. Οι άνδρες επικρατούσαν σημαντικά των γυναικών (73.9% έναντι 26.1%) στην κατηγορία των ισχαιμικών ΑΕΕ. Η απεικόνιση της ισχαιμικής βλάβης του εγκεφάλου επιτεύχθηκε στο 71%. Η προσβολή του καροτιδικού συστήματος ήταν σημαντικά συχνότερη. Η συχνότερα προσβαλόμενη περιοχή στα ισχαιμικά ΑΕΕ ήταν ο βρεγματικός λοβός ενώ στα αιμορραγικά τα βασικά γάγγλια.Η υπερτριγλυκεριδαιμία, η αρτηριακή υπέρταση και ο υψηλός αιματοκρίτης καθώς και η κολπική μαρμαρυγή και ο σακχαρώδης διαβήτης αναδείχθηκαν στατιστικά σημαντικοί παράγοντες κινδύνου. Οι γυναίκες ασθενείς δεν χρησιμοποιούσαν αντισυλληπτικά. Η αθυροσκληρυνση ήταν η πιο συχνή αιτία των ισχαιμικών ΑΕΕ. Ακολουθούσαν ΑΕΕ άγνωστης αιτίας (29%), διάφορα αίτια (20%), καρδιογενή αίτια (12%). Στις ενδοεγκεφαλικές αιμορραγίες συχνότερο αίτιο ήταν η υπερτασική αρτηριολοπάθεια. Τα μόνιμα ισχαιμικά ΑΕΕ επικρατούσαν σημαντικά των παροδικών στις κατηγορίες των ασθενών με υψηλής και μέσης πιθανότητας αιτιοπαθολογικά διαγνωστικά κριτήρια.
Το αρχαίο Ομόλιο και τα νεκροταφεία του
Authors: Βήτος Γεώργιος
Published: September 2021

Η παρούσα μελέτη αποσκοπεί στο να παρουσιάσει μία πόλη της αρχαίας Μαγνησίας, το Ομόλιο, η οποία βρίσκεται στα βόρεια όριά της, στα σύνορα με τη Μακεδονία. Στόχος της εργασίας είναι η συγκέντρωση όλων των στοιχείων που έχουμε, μέσα από τις φιλολογικές μαρτυρίες και από τα υλικά κατάλοιπα, διαχρονικά, από τα πρωιμότερα, τα οποία προς το παρόν φτάνουν μέχρι και την πρώιμη Εποχή του Σιδηρού έως και τη βυζαντινή περίοδο. Συγκεντρώνονται όλες οι φιλολογικές πηγές και οι επιγραφές που κάνουν αναφορά στην πόλη, καθώς και τα νομίσματα που έκοψε η πόλη με το όνομα της. Παρουσιάζεται επίσης η προβληματική ως προς την ταύτιση της πόλης, η οποία με βάση τις φιλολογικές πηγές και τα υλικά κατάλοιπα έχει ταυτιστεί σχεδόν από το σύνολο των ερευνητών με την αρχαία πόλη στο σημερινό χωριό Ομόλιο. Παρουσιάζονται τα κατάλοιπα της πόλης πλησίον του σημερινού ομώνυμου χωριού και κυρίως τα στοιχεία που έχουμε για τα νεκροταφεία της αρχαίας πόλης.